Prešiel iba deň od prvých článkov týkajúcich sa nevýhodných zmlúv Správy štátnych hmotných rezerv (SŠHR) a syn ich šéfa si kúpil dva byty v lukratívnej lokalite centra Bratislavy.

Krištof Kajetán Kičura je od 17. a 18. marca majiteľom dvoch bytov na Konventnej ulici v Bratislave v blízkosti prezidentského paláca. Šéf SŠHR si v životopise uvádza rovnakú adresu, akú má zapísanú jeho 20-ročný syn v katastri. Končiaci šéf Správy ŠHR Kajetán Kičura v životopise píše aj to, že má syna menom Krištof Kajetán.

Ani jeden z bytov nie je založený v prospech banky, čo býva podmienkou, aby banka na byt poskytla hypotéku.

Šéf SŠHR Kajetán Kičura však tvrdí, že jeho syn bude splácať. „Vybavuje si pôžičku,“ dodal Kičura starší.

Podľa slov Kičuru pomáhajú synovi aj s manželkou ako rodičia, ako konkrétne však nespresnil a poprosil o zaslanie ďalších otázok e-mailom.

Na vedľajšej Konventnej 6 stojí jednoizbový apartmán s plochou 43 metrov 223-tisíc eur s DPH.

Iba dva dni pred kúpou prvého z bytov uzavrela SŠHR podozrivé zmluvy na desiatky miliónov eur s firmami Lacorp sídliacej v byte v Dúbravke a A-testing z rodinného domu v Jelke.

Práve 17. marca, teda v čase, kedy si Kičura mladší prilepšil o prvý z bytov, uzavrela SŠHR druhú zmluvu s Lacorp na 22 miliónov eur.

V zmluvách SŠHR rúška, respirátory i rýchlotesty na koronavírus kupovali za niekoľkonásobne vyššie ceny, ako sú ponuky distribútorov, ktoré majú k dispozícii Aktuality.sk. Omnoho lacnejšie nakupoval aj bratislavský magistrát a Česká republika.

Na nákupy si posvieti aj Úrad pre verejné obstarávanie, ktorý chce preveriť ich hospodárnosť.

Podľa Kičuru nákup bytu a uzavretie kontroverznej 22-miliónovej zmluvy s firmou Lacorp spolu nesúvisia. „Áno, ide o náhodu,“ odpovedal.

Neštandardne pôsobí aj nákup dvoch bytov dvadsaťročného mladíka naraz. „Šlo o výbornú ponuku,“ zdôvodnil Kičura, prečo syn nakupoval byty dva dni po sebe.

„Dnes všetko pôsobí podozrivo,“ dodal šéf SŠHR.

Pre predražené nákupy pomôcok od bytovkových firiem bude Kičura odvolaný, potvrdil to premiér Matovič. „Považujeme jeho konanie za nehospodárne, nie v súlade s verejným záujmom, priamo ohrozujúce verejný záujem a priamo ohrozujúce zdravie obyvateľov.“

Na otázky zaslané cez e-mail Kajetán Kičura zatiaľ neodpovedal.

Stanovisko šéfa SŠHR Kajetána Kičuru:





Dlhodobo uvažujeme a pripravujeme sa celá rodina na to, že sa presťahujeme na trvalo do Bratislavy.Ja,ako viete, som v Bratislave 8 rokov, a taktiež syn študuje v Bratislave.





Chceme byť všetci spolu a preto sme potrebovali vyriešiť našu bytovú situáciu. Zistili sme, že sú na predaj dva malé byty v starom bytovom dome , a rozhodli sme sa že ich náš syn z praktických dôvodov obidva kúpi a my, ako obaja rodičia,to zafinancujeme, pretože syn nemôže ako študent dostať hypotekárny úver.





O podmienkach financovania, prípadne hypotekárneho úveru sme prvýkrát rokovali 14.februára v banke kde máme účet. Na základe platných zmlúv a po vklade týchto zmlúv sa stal vlastníkom týchto bytov, pričom v oboch zmluvách sa jasne dohodol splátkový kalendár v akých výškach splátok a dokedy splatí celú istinu. Predávajúci s týmto postupom súhlasil. Finančné prostriedky na kúpu poskytneme my s manželkou a to z nášho spoločného účtu a to tak, že jednotlivé splátky ako pôžičku budeme z nášho účtu poukazovať na účet syna ako kupujúceho a ten potom podľa dohodnutého splátkového kalendára poskytne jednotlivé splátky na účet predávajúceho.





Zamýšľame, že jeden z týchto bytov bude slúžiť synovi a druhý mne s manželkou a s dcérou. Záložné právo v prospech nás (rodičov) sme nezriaďovali. Na túto pôžičku budú poskytnuté naše spoločné doterajšie úspory, potom stavebné sporenie syna, potom finančné prostriedky z plánovaného predaja nášho rodinného domu, prípadne hypotekárneho úveru. Prostriedky na našom rodinnom účte pochádzajú z dlhodobého sporenia.